แนะประชาชนหากถูกสุนัขกัด แม้แผลเล็กน้อย ให้รีบพบแพทย์รับการฉีดวัคซีนป้องกันโรคพิษสุนัขบ้า ให้เร็วและครบตามกำหนด
นายแพทย์ธเรศ กรัษนัยรวิวงค์ รักษาราชการอธิบดีกรมควบคุมโรค กล่าวว่า จากกรณีมีข่าวสุนัขเร่ร่อนไร้เจ้าของในพื้นที่หมู่ 6 บ้านห้วยมาลัย ตำบลหนองลู อำเภอสังขละบุรี จังหวัดกาญจนบุรี ไล่กัดเด็กและชาวบ้านในพื้นที่จนได้รับบาดเจ็บ หลังเกิดเหตุ เจ้าหน้าที่ได้นำซากสุนัขดังกล่าวไปส่งตรวจแล้วพบว่าสุนัขตัวดังกล่าวติดเชื้อพิษสุนัขบ้านั้น จากการสอบสวนและควบคุมโรคในพื้นที่ ร่วมกับหน่วยงานที่เกี่ยวข้องเพื่อติดตามให้ประชาชนที่ถูกสุนัขตัวดังกล่าวกัด มี 10 ราย ได้มอบหมายสำนักงานป้องกันควบคุมโรคที่ 5 จังหวัดราชบุรี ลงพื้นที่ตรวจสอบ ให้คำแนะนำประชาชนในเรื่องของโรคพิษสุนัขบ้า พร้อมทั้งคัดกรองคนในชุมชนที่ถูกสัตว์กัด ข่วน เข้ารับการฉีดวัคซีน ทั้งนี้ ปัจจุบันยังมีการพบสัตว์เป็นโรคพิษสุนัขบ้าได้ทั่วประเทศ และอาจมีผู้ได้รับบาดเจ็บจากการโดนสุนัขกัด ขอเตือนประชาชนว่า สาเหตุของคนที่เสียชีวิตด้วยโรคพิษสุนัขบ้าส่วนใหญ่เกิดจากการถูกสุนัขกัด แล้วไม่ไปพบแพทย์ ไม่เข้ารับการฉีดวัคซีนป้องกันโรคพิษสุนัขบ้าอย่างถูกต้อง ดังนั้นหากถูกสุนัขที่สงสัยเป็นโรคพิษสุนัขบ้ากัด หรือมีน้ำลายกระเด็นเข้าทางตา ปาก หรือทางผิวหนังที่มีบาดแผล แม้แผลเล็กน้อย ก็ควรรีบปฐมพยาบาล โดยล้างแผลหรือบริเวณที่สัมผัสกับน้ำลายทันที ด้วยน้ำและฟอกด้วยสบู่เบาๆ หลายๆ ครั้ง เช็ดแผลให้แห้ง ใส่ยาฆ่าเชื้อโพวีโดนไอโอดีน หรือทิงเจอร์ไอโอดีน จากนั้นควรไปพบแพทย์ทันที เพื่อรับการฉีดวัคซีนป้องกันโรคพิษสุนัขบ้าให้ครบโดส และควรมาพบแพทย์ตามนัดทุกครั้ง หากปล่อยไว้จนโรคเริ่มแสดงอาการแล้วจะไม่สามารถรักษาได้ ต้องเสียชีวิตทุกราย การป้องกันที่ดีที่สุดคือ การป้องกันไม่ให้ถูกสัตว์กัด ข่วน เลีย ช่วยกันเฝ้าระวังสัตว์ที่อาจเป็นโรคพิษสุนัขบ้าในพื้นที่ที่ตนเองอาศัยอยู่ หากพบเห็นสัตว์ที่สงสัยว่าอาจเป็นโรคพิษสุนัขบ้า คือมีอาการหางตก เดินโซเซ น้ำลายย้อย ลิ้นห้อย ตาขวาง ให้รีบแจ้งเจ้าหน้าที่ปศุสัตว์ หรือผู้นำชุมชนทันที หากประชาชนมีข้อสงสัยสามารถสอบถามข้อมูลเพิ่มเติมได้ที่ สายด่วนกรมควบคุมโรค โทร.1422